Vrag wapens uit treinwaens gesteelGeskeurde bokse lê verstrooid oor die treinspore in Los Angeles. (Foto: Tama/Getty Images/AFP) Die polisie in Los Angeles is bekommerd nadat vuurwapens vroeër vandeesmaand uit Amerikaanse goederetreine gesteel is toe talle treinwaens onder plunderaars deurgeloop het. “Mense het… by hierdie vraghouers ingebreek en tientalle vuurwapens gesteel,” het Michael Moore, hoof van die plaaslike polisie, vandeesweek aan die Polisiekommissie gesê. Die polisie is veral bekommerd dat die diefstal nou tot verdere geweld in die stad kan lei terwyl die plunder van treinwaens in Los Angeles ’n kopseer bly. Foto’s van duisende oopgeskeurde bokse – baie van bekende kleinhandelaars soos Target – wat verstrooid oor die treinspore in Los Angeles lê, is vroeër vandeesmaand op sosiale media versprei nadat plunderaars op treine toegesak het. Die stilstaande treine se slotte is geknip voordat die plunderaars duisende pakkies gebuit het. Die pakkies is deur vervoerders soos UPS en FedEX na klante gestuur. Geskeurde bokse lê verstrooid oor die treinspore in Los Angeles. (Foto: Tama/Getty Images/AFP) Vuurwapens wat aanlyn in die Verenigde State gekoop word, kan ingevolge die wet nie direk na die klant gestuur word nie, maar wel na ’n gelisensieerde handelaar waar dit dan deur die eienaar afgehaal kan word. Die Amerikaanse spooroperateur Union Pacific (UP) het nou bekend gemaak dat hy sedert Desember 2020 ’n toename van 160% in diefstal op treine in Los Angeles County beleef het. “Die toename het net in Oktober 2021 356% vergeleke met Oktober 2020 bereik,” lui ’n brief van die operateur aan die plaaslike owerhede. AFP het dié brief onder oë gehad. Dít terwyl meer as 90 vraghouers byna daagliks in die laaste kwartaal van verlede jaar in Los Angeles County geplunder of beskadig is. Verlede jaar se skade weens plundertogte by Los Angeles se spoorweë beloop na raming $5 miljoen (sowat R77 miljoen). Die bedrag sluit nie die verliese in wat geraakte klante gelei het nie.